A las amias da Frissmi

La davosa stad

La terrassa sa chatta en setavla auzada, pli ensi èsi be pli tschiel. I va gia cunter la rendida, ma i n’è betg anc pussaivel da sa stender la pel niva giun plaun. Las plattas da cement han conservà la chalur buglienta da l’entir di. Ils vischins d’antruras – els han gia bandunà avant trais onns la chasa – han laschà enavos ina matta cotschna sintetica, satiglia, ma loma. En dies sin quella, il chau vers il blau. Il piz da la mutta-citad cun sia antenna tschegnanta ed ils rests dals unics trais sgrattatschiels svaneschan davos la taila da la balustrada, e lura es ti tuttenina puspè sin la punt dal bastiment, set liters sulegl ed in magiel vin alv sprizzà procuran per il rest, la nav ballina lev lev, ti audas las undas, ti audas la ramur. Jau ed il tschiel sul sulets en cruschada. Emblidads ils dis da las fevras, emblidadas las sairas freneticas, cur che si da la curt resunavan chors iberics, magrebins u sidamericans. Tgi s’empipa anc da gols, tgi s’empipa da dopagis, naginas bandieras pli, naginas cruschs patriotas, nagins plunts da rachetas, naginas sirenas da polizia. L’unic ponn è ina chamischa da stad sdratschlada e quella ha si la chavazza da pirat. La citad è svidada, restads èn ils viagiants da fantasia ed in pèr optimists da professiun. Tranter las otg e las nov svanescha er il sulegl, la solita culla, cotschna sco adina e diversa mintga nova saira, ina veglia amia che cula davos in orizont bunamain guliv: Qua ora nua ch’il flum mida chantun, là ora cumenza e finescha la mar. L’aria s’emplaina d’odurs da charvun, da rosmarin e da charn brassada. Insatgi schuschura ina melodia da Charles Trenet. Giudair la nav. Giudair in’ultima giada la stad sin quest tetg da la citad, sin quest plaun da trantertemp, pertge che l’onn proxim vegn jau ad avair ina nova adressa.

ISTORGIAS DA TRANTERTEMP

Spassegiadas

In onn gieva spassegiond per las vias da la citad, la citad da Trantertemp. Igl era in da quels blers onns che n’aveva betg anc fatg ses servetsch, e perquai n’aveva el er anc nagina fatscha. Sin via al vegnivan encunter auters onns, da quels senza fatscha sco el, ma er da quels che purtavan gia lur fatscha. La fatscha mussava mintgamai il servetsch che l’onn aveva gì; qua vegniva l’onn da l’agricultura, qua vegniva l’onn da l’astronomia, qua vegniva l’onn da la sanadad. E vi sin l’autra vart da la via curriva l’onn dal sport, davos quel l’onn dals animals selvadis, e lura vegniva l’onn da las marcas postalas. E plinengiu parevi a noss onn senza fatscha da vesair l’onn dals uffants a discutar cun l’onn da la pasch. Qua sa tschenta noss onn sin in banc sper via, nua ch’i seseva gia in collega senza fatscha. «Has ti gia in’idea, tge servetsch che ti vuls far?», dumonda el suenter in mument ses vischin. «Aba!», respunda quel, «e ti?» «Oh», di noss onn, «insaco avess jau gust da m’engaschar sco l’onn da l’emancipaziun.» In batterdegl pli tard replitgescha il vischin: «Sche ti fas gliez, alura n’es ti betg pli in onn – alura es ti ina onna.» Ed el è stà si ed è ì per ses fatg.

Dus mais gievan spassegiond per las vias da la citad, la citad da Trantertemp. «Jau sun il mais da las duas fatschas», scheva l’in si per l’auter, «ina fatscha guarda enavos en il passà, l’autra fatscha guarda enavant en l’avegnir». «Oh, ti es in lungurus! Quai has ti gia raquintà l’onn passà», ha l’auter mais respundì, ed ha agiuntà: «Ti has magari duas fatschas; jau perencunter possed dus nums. Patratga, dus nums!» Ed el ha cuntinuà a declerar: «In dals nums deriva da la natira e l’auter deriva schizunt dals romans. Tut tenor la vart da la muntogna, vegn duvrà l’in u vegn duvrà l’auter. Pli baud aveva quai para chaschunà gronds problems; guerras fraidas, charplinas da bustabs, cumbats da dicziunaris. Ma ussa è tut schlià; ussa han tuttas duas varts da la muntogna la medema gasetta, ed ussa poss jau scriver domadus nums en mia agenda.» Sin quai respunda il mais da las duas fatschas: «Oh, uschè superbi na fiss jau betg sche jau fiss tai: pervia da quels trais giargiats che legian anc la gasetta na purtass jau betg la cresta uschè auta.» E squassond ses chau da duas fatschas è el ì per ses fatg.

In’ emna va spassegiond per las vias da la citad, la citad da Trantertemp. Sin las vias da Trantertemp spassegian bleras emnas, tschuncantadus en tut, ma cura che quest’emna qua passa giu per via, lura è tut auter, lura para l’entir conturn a sa midar. Ils mirs da betun survegnan colurs da sang, l’asfalt cumenza a traglischar, las frastgas d’ulivas s’avran e las lieurs gizzan lur ureglias. Intgins din che quella emna portia ina gloriola magica, auters din che quai na saja betg ina gloriola, mabain ina curuna da spinas, e tschertas lieungas nauschas pretendan sut vusch, che quella emna saja simplamain prepotenta e vanitusa. Paucs gughegian da drizzar il pled ad ella, e sch’ins dumonda magari tgi ch’ella saja, lura respunda ella cun in tun da sdegn e spretsch: «Jau sun l’emna sontga!» Ma per dir la vardad, nagin sa smirveglia da quai: la plipart dals avdants da la citad da Trantertemp na pon betg supportar ella.

In di gieva spassegiond per las vias da la citad, la citad da Trantertemp. Arrivà al parc grond da la citad, s’è el fermà davant in dals puzs dal parc; e fitgond ses sguard tranter flurs da perpendiculs ed ervas da chalenders e feglias da termins ha el vis giu sin la surfatscha da l’aua il reflex dad el sez. Ed el veseva qua giu in bel di cun tuttas sias parts mirvegliusas: la damaun cun sia rugada argentina, il mezdi cun sias savurs sensualas, la siesta cun sia cupidada languinanta, las vespras cun lur pluschigns rinfrestgants, la saira cun ses cotschen bramant, la notg cun sia pellitscha naira, misteriusa. E contemplond tut quellas bellas parts sias, di noss di vers sasez: «Grazia fitg al bun Dieu, per avair creà mai.» Precis en quest mument passa in auter di, ed udind tschel, agiunscha quel: «Per sort n’ha el betg fatg in di sco l’auter, per sort ha’l er anc creà dis cun siestas bletschas e sairas fraidas, dis cun notgs lungas e mezdis sombers, dis da tuttas colurs e da tuttas razzas.»

In’ura va spassegiond per las vias da la citad, la citad da Trantertemp. Ella è tut consternada e lascha crudar ses chau. «Chara sora ura, pertge es ti uschè contristada?», la dumonda in’autra ura che la vegn encunter. «O jau hai in grond problem d’identitad. Auters avdants da Trantertemp han in num sco ch’i tutga: glindesdi, mardi, venderdi, sonda; schaner, favrer, avust, settember. Jau dentant stoss ma cuntentar d’ina cifra tranter in e ventgaquatter. E tut quai giess anc; ma gnanca quella cifra è propi franca: tut tenor stagiun va ella ensi u engiu, ed en autras regiuns dal mund perda mia cifra tuttenina sia valita. Tgi sun jau insumma?» L’autra ura la prenda sut bratsch e di: «Mia chara sora, quai è il destin da questa vita. Noss unic confiert è il patratg a nossa proxima vita; ponderescha, mia chara, fa tes duair, fa tes bel gir sco ch’i tutga, ed in bel di vegns ti a turnar en ina furma bler pli sublima, bler pli colurada, cun in agen num ed in’autra valur.» Ma noss’ura contristada na para betg persvasa da quests pleds. «E co duess jau pia turnar? Tge savess esser main trist che questa vita ad uras?» Qua respunda l’autra ura, cun ina glischur enturn la bucca: «Oh, ti savessas turnar... per exempel sco ina... svotsch!»

Notgs variadas

L’aura è bella, la notg seraina. Da mia terrassa anor ves jau l’entir firmament, Sirius, Antares, Andromeda, Perseus, il char pitschen, la benna gronda. E là vers nord, betg lunsch da la staila polara, il Sontg Bopp, cun sia cua misteriusa, il Sontg Bopp, là dapi emnas, mintga notg, il Sontg Bopp, la staila da Hebron. Jau guard e guard e guard, sia fatscha, sia coma – ed entant che jau al contemplesch, daventa il Bopp tut inquiet, el banduna ses post, cumenza a girar dal firmament vi, vers sanestra, en ina lunga lingia eleganta; ed el fila tras il pesch e tras la ballantscha, e sia cua lascha enavos ina strivla alva sco la svapurada d’in jet, ina lunga strivla che resta là tranter las stailas, glischanta. Ed ussa fa el ina storta andetga, dissegna in’anza, e cuntinuescha lura en la direcziun opposta. Ed il Bopp fila vinavant per ina detg’urella, ed a la fin è l’entir firmament cuvert d’in unic grond dissegn – igl è ina forsch. E las massas fullanadas giun via stendan lur culiezs e commenteschan il dissegn vi dal tschiel: La fin dal mund. La spartiziun da l’Europa. La splanada da las Alps. La fora da l’ozon. La sentenzia dals Grischs. La muria da las bagiaunas. – Qua resuna ina vusch or da la massa, in megafon rauc e bass che surtuna la ramur da la fulla: «Taglia giu tia coma, ti tatta veglia, taglia giu tes chavels, davent cun la barba, ti hippie da l’onn passà!» Ed jau prend la forsch e cumenz a tagliar.

L’entira vischnanca è en pes, nus faschain ina processiun da festa, ina processiun che tanscha da Sisumvitg enfin Giudimvitg, nus passain sper altars e reliquiaris, statuas da Nossadunna e da Sontg Roc, Sontg Antoni, Sontg Cristoffel, flurs sper via e flurs giun plaun, cranzs da nozzas e spaliers da perdunanza, il chor da pumpiers chanta Tge bel pajass, tge bella mascra, e lura Quel spazzulin di sciori ed a la fin Der Bund ist aufgegangen. Davant, a la testa da la processiun, bunamain in mez kilometer pli enavant, in grond char, il char da scuder communal, colur rosa, decorà cun glischinas electricas che envidan e stidan d’in cuntin, e sisum il char stat en pes in figura ornada er quella cun cranzs e glischs e bindels e puma da plastic. Tgi è quai, la Nossadunna da Fatima? U è quai forsa la Sontga Margriata? Sontg Pol da Pologna? Mes vischin da processiun ma scutina en per l’ureglia: «Psscht, quai è Giuri Gagarin, Giuri Gagarin, el è turnà da las stailas, el è turnà cun il comet!» Ma cler, ma cler, Giuri – il vegl Giuri, ch’era stà a scola cun mai, trais onns enten banc sper mai, el che saveva adina tut las schliaziuns e tut las respostas, el ch’era ferm en matematica e geometria, el che legeva las tschendras e savurava la plievgia, el che chastrava ils cots e fascheva ir ad avrigl las chauras. El che vendeva zulprins bengals e siglientava ils maschlos da las clignas-cumin. Il vegl Giuri Gagarin. Suenter la festa stoss jau ir vi tar el ed al dumandar sch’el haja anc adina las cartulinas cun las dunnas bluttas.

Chara cometa, jau stun qua sin terrassa e contemplesch tia glischur e tia coma misteriusa. Jau guard e ves ina fatscha diffusa, conturas che tremblan, ina chavellera che sgulatscha inquieta. Jau sfrusch mes egls, sinaquai che jau possia traplar pli bain tes purtret. Jau tschertg tes tratgs, tias vistas, tes frunt, tes nas, tias ureglias, jau tschertg tias tempras, tes mintun, tes culiez. Jau guard e ves tia fatscha, ina fatscha d’ina notg strapassada, da siemis nauschs e da fevras balurdas. Jau ves tes chavels, chavellera da stria. Ti n’as betg durmì bain, mia chara, tachels cotschens vid la pel, tschertgels enturn ils egls, improntas dal plimatsch vid la tempra, fastizs da larmas vi dal mintun. Ti has fatg pensiers e fastidis, ti has plant amurs vanas e bragì la malavita. Emblida! Lascha star ils remors ed ils turments, lascha perder ils enfierns dal siemi. Ve e lascha pudrar in pau tias vistas, metter in pau mascara sin ils tschegls, in zic purpur sin ils lefs, cuvrir ils dus brumbels, zuppentar las trais faudas, refar la tschurra da tia frisura. – Oh na, oz betg, mia chara, oz betg pli, jau hai avunda da smincas e da mascaradas, jau na vi betg pli esser ina staila faussa, il spievel da la glisch dad auters, la projecziun da giavischs esters. Jau bit davent bellet e pomadas, en il rument cun puder e pezzas. Ed jau prend la forsch e tagl giu mia coma. Fin giu sin la cutga.

Bobby è mes meglier ami. Bobby n’è betg uschè fin ed elegant sco ils chavals ch’ins vesa las dumengias suentermezdi en la televisiun, Fury u Fanny. Na, il Bobby è in chaval da vitgira, el appartegna a mes barba Peder. El trai l’arader e la maschina da scuder, el trai la benna da grascha e la chargia fain, el trai las burras or dal guaud ed ils butschins Vuclina sur il pass dal Otg. Mintgatant dastga chavaltgar Bobby, senza sella, be gist sin il dies, ses fol uschè lom vid mias chommas nivas. Ed jau ma tegn cun la dretga vi dal cumet, e tschif cun il pugn sanester la coma grossa e dira. Ed alura dai, Bobby, dai, a sparuns sur prà e prada, sur culms e vals, tras planiras e muntognas, sur terr’e mar, e tuttenina enturn ed enturn mo spiras stailas e stailas, comets e planets, glinas e sulegls, l’entira astronomia. E tgi ves jau là a seser sin in radi dal sulegl? Il Pitschen Prinzi. E tgi ves jau là sternì sin il rintg da Saturn? John Wayne. E tgi è là zuppà davos la glina? Gion Barlac. E lura Giuri Gagarin, Sontga Margriata, Barba Peder – tuts a spass per la via da latg. E vinavant filain nus, mes Bobby ed jau, vinavant tras pesch e ballantscha, tras Andromeda, Perseus e Sirius e sco quellas vischnancas han tuttas num, enavant a chaval sin il comet – qua aud jau da lunsch ina vusch a clamar, la vusch rauca d’onda Chatrina che cloma: «Lascha’l ir, lascha’l ir – sch’i va il chaval sa’lla ir er la chavazzina!»

Il grond cudesch da l’istorgia universala raquinta che vers la fin dal segund millenni suenter Cristus saja cumparì il grond comet Hale Bopp, pronunzià Heyl Bopp, numnà da tschertins il Sontg Bobby, dad auters la staila da Hebron. Il grond cudesch di, che dapi la cumparsa dal comet hajan blers abitants dal planet da Trantertemp cumenzà a perder il chau. Las dunnas hajan entschet a tagliar giu da rudent ils chavels, ed ils umens hajan cumenzà a raquintar istorgias dal tut balurdas, istorgias senza pes e mauns, pataheflas, paschongias, filistuccas, chaussas cumplettamain or da la suna. Ma jau, il grond Giuri Gagarin, il vegl Giuri Gagarin, diplomà en matematica e geometria astronomica, expert da tratga da bagiaunas ed emprim mulet da forschs, jau as vi raquintar la vardad. La vaira e vardaivla vardad. Il Hale Bopp n’è betg l’unic, el n’è betg il sulet. Mintga di e mintga notg sgolan comets tras noss firmament, dapi la bell’entschatta dal mund. Pertge, cartais vus, datti tanta glieud balurda sin questa terra? Pertge tanta narramenta, pertge tants idiots e tants ignorants? Notg per notg, di per di, sgolan ils comets nunvisibels sur voss chaus, millis e millis, ed els portan nums sco Hale Caesar e Hale Napoleun, Hale Adolf e Hale Benito, Hale Dabeljuh e Hale Mahmud, Hale Asse Lassia e Hale Liga Bimbam, cartai a mai, al Giuri Gagarin, l’expert da las stailas e docter dals battaglinas, cartai. E perquai as dun jau il cussegl: prendai adina l’umbrella cun vus en sortida.

Temps dirs

«Quels da Giudimvitg han nas sco Gidieus.» Quai scheva gia mes tat Barclamì, quai schevani sin plazza da scola, quai scheva Sar Fridolin suenter predi – insumma, i sto esser ina veglia moda da dir, dada vinavant d’ina generaziun a l’autra. E propi, sch’ins guarda bain, ves’ins che blers e bleras dals quartiers bass da noss lieu han ina fisionomia che trai endament fatschas da la vart levantina, in nas in pau allungà, ina frisura tschurra, egls brins d’uliva. Tgi sa danunder che quella fisionomia tut speziala deriva? Persunas pli attempadas raquintan, che suenter ils gronds pogroms dal temp medieval sajan immigrads millis e millis Gidieus ed hajan sa chasads da la vart sut da Trantertemp. Curius vidlonder è però il fatg, ch’ins na chatta nagins segns da la religiun giudaica en quel quartier. Anzi, ina part da la glieud è da messa, l’autra da predi, sco tuts en nossa culegna. Basta, en sasez na fa quai mal a nagin – ch’i sumeglian a tgi ch’i vulan! Ma ussa ch’ils temps vegnan pli dirs, ussa che las funtaunas entschaivan a setgar, ussa che la chatscha gronda è puspè averta, ussa ston ins cumenzar a ponderar da tge vart ch’ins stat. Èn quels da giu sut da la nossa vart u betg? Fan quels dals nas lungs part da nossa societad u betg? Ina dumonda che po decider da vita e mort. Pertge mes vischin Gianas, mes vischin scheva ier, tut da sutvi, cun in flad da vinars: «Gidieus u betg Gidieus – ma jau hai anc in quint avert cun in pèr da qua giu.» E cun in surrir da malign struvegiava’l ses maun da miradur enturn il nas.

Las funtaunas da Plazzapizza èn impestadas da ruments chemics che dateschan anc da la davosa gronda guerra, e quai tuts che san. U silmain sminani quai. Ils umens dal tavulin din quai magari cur ch’els han bavì memia blera biera, e las dunnas repetan quai en las lavandarias cuminaivlas. Ed ins suppona gia daditg che tschertas malsognas frequentas en noss lieu hajan da far insatge cun las auas da las funtaunas da Plazzapizza. Il cancer da la pancrea per exempel, las hemoroidas malignas, schizunt l’alzheimer – pretendan intgins. Ma nagin na gughegia mai da dir insatge dad aut, pertge uffizialmain è il cuminesser da Trantertemp ina chaussa irreproschabla. Dacurt però han pliras persunas undraivlas ristgà d’avrir la bucca, rendend enconuschent publicamain il malesser da las funtaunas da Plazzapizza. Ch’ins intercureschia scientificamain las auas, ch’ins perscruteschia ils sediments, ch’ins nettegia il terren tut enturn ed enturn, han quellas persunas pretendì en ina petiziun. E savais sco ch’il rest da la populaziun da Trantertemp ha reagì, ils medems umens che zacragiavan en las ustarias, las medemas dunnas che scutinavan per las vias? «Tissientaders da funtaunas», hani entitulà quellas persunas preoccupadas, «instigaders, disturbaders da la pasch civila». E tut il pievel è daventà furius ed ha pretendì in process. «En praschun cun ils petiziunaris, giu cun il chau a lur portaparola!» Ed immediat han ils petiziunaris retratg lur petiziun ed han serrà la bucca. Ed uschia va la vita da Trantertemp vinavant sco adina, ils umens baivan biera, las dunnas sa lamentan en las lavandarias, e las funtaunas da Plazzapizza sburflan or vinavant lur auas tissientadas.

Tranter il pajais da Trantertemp ed ils vischins dal Nord – sco nus numnain quels da Chamolan – regia gia dapi bunamain quaranta onns armistizi. Ma sin la lingia da demarcaziun fa noss’armada anc adina la sentinella, ins na sa mai, in di crodan quels dal Nord forsa puspè ord la suna, e lura guai a nus da Trantertemp. Er quels dal Nord fan lur sentinella, e probabel patratgan els precis il medem da nus. Ma summa summarum nagin che na prenda pli uschè serius quest’isanza rituala, pertge ch’ils schuldads da Trantertemp ed ils schuldads dal Nord discurran bunamain il medem linguatg, els taidlan las medemas chanzuns al radio e guardan ils medems magazins da porno. Ed uschia sa chattani mintgatant a la fin da lur sentinella, nordists e trantertempists, sesan en la sumbriva d’ina veglia susta u d’in pumer en flur, e baivan ensemen in magiel vin, raquintan sgnoccas e dattan a chartas, ina giada cun chartas nordistas ed ina giada cun quellas spezialas da Trantertemp. I na gioga nagina rolla, il gieu resta adina il medem. Ed uschia tuna quai lura: Trais chartas – boc – passà – mazzà – e tuttenina di in da Trantertemp «tschuncanta! – Noss babs n’han fatg nagut auter che lur duair, els eran schuldads en gamba.» Ed in nordist respunda: «Stec! – E mazzà! E tge crais ti che noss babs hajan fatg, er els nagut auter che lur duair – er noss babs eran schuldads en gamba.» «E sche tgenins eran alura ils nauschs?», dumonda il terz en la runda. «Ma, tgi sa, probabel ils medems sco ozendi – quels che fan la chaja a nus», respunda il quart e trai ses ultim trumf or da la mongia: «Mazzà, cun il sis da cors!»

Da nettegiar cloacas ed urineras n’è mai stà in daletg. Pli baud eri schizunt scumandà als burgais da Trantertemp da far talas lavurs malnettas. Durant tschientaners è quel pensum vegnì surlaschà als Urmens da l’Orient lontan, immigrads suenter ils progroms dals onns da mez. Per far funcziunar quest andament, han ins scumandà als Urmens da pratitgar tut ils auters mastergns; ni cusunz, ni scrinari, ni chalger, ni barbier, nagut undraivel na dastgava in Urmen prender per mauns. Ed uschia han ils Urmens sa perfecziunà en l’unic ch’els pudevan, cul temp èn els daventads ils maisters da las cloacas; nagins auters immigrants na savevan betg nettegiar uschè bain las urineras da Trantertemp, ni ils Mandschurks, ni ils Levantins, ni ils Tatars. En il fratemp però ha la tecnica cumenzà a conquistar il mund e cun el er la citad da Trantertemp. Las urineras sa svidan oz automaticamain, e la tgira da las cloacas è gia daditg ina lavur schubra, exequida cumplettamain da maschinas raffinadas, auto-sterilisantas. Ma essend ch’ils Urmens avevan in avantatg istoric en chaussa, cumondan els oz l’entira producziun dals indrizs respectivs. E quai na plascha insumma betg a tscherts burgais da Trantertemp. Els insultan ils descendents dals vegls immigrants, als surnumnan cloacs ed als rinfatschan ch’els fetschian affars cun excrements e prendian uschia davent il gudogn al pievel da Trantertemp. Recentamain aud’ins schizunt vuschs che pretendan in’expulsiun radicala dals Urmens. Ils volants respectivs pendan gia vid intginas paraids en las entgarnas sombras da la citad.

Enconuschais l’istorgia da la chapitscha naira? La chapitscha naira è la chapitscha ch’ils umens da Trantertemp purtavan a chaschun da las festas grondas – da perdunanza e da Numnasontga, da campiunadis da tir e da cursas da charrettas, da nozzas e da sepulturas, da fiera da biestga e da cumin grond. Vers la fin dals onns sessanta han intgins convischins inoltrà l’iniziativa per dismetter la chapitscha naira, pertge ch’els avevan fatg stim ch’ils umens da Chamolan purtavan chapitschas cotschnas e che quellas eran gist uschè bellas sco las nairas da Trantertemp. Ma immediat s’ha fatg valair il portavusch da la tradiziun, in tschert Stoffel da las Tumas, schend: «Sche nus dismettain la chapitscha naira, lura vendain nus nossa libertad e noss’independenza» – «Si cun la chapitscha naira, giu cun la chapitscha cotschna» è daventà il slogan dals conservativs da Trantertemp. E cun quest slogan ha Stoffel da las Tumas gì success, la maioritad ha dà sinzur ad el. En il fratemp è succedì insatge remartgabel: las modas han midà radicalmain, nagin na porta pli ni chapitschas nairas, ni chapitschas cotschnas, ni a Trantertemp ni en ils pajais vischins. Tgi porta chapitschas verdas, tgi blauas, tgi da quellas transparentas, tgi chapellas, tgi chapels, tgi na porta insumma nagut sin il chau. Ma mintga giada ch’insatgi da Trantertemp vul midar insatge vi dal manaschi da mintgadi aud’ins puspè la vusch da Stoffel da las Tumas a cratschlar sur las plazzas e tras las giassas: «Si cun la chapitscha naira, giu cun la chapitscha cotschna». E blers da Trantertemp suondan anc adina Stoffel, crajend ch’els sajan insatge aparti, differents dals auters, grazia a la chapitscha naira – che nagin na porta pli.

Perdunanza gronda a Trantertemp

La perdunanza gronda da Trantertemp cuzza tschintg dis. L’emprim di vegn numnà il di da la clamada. La damaun a las tschintg, strusch ch’ils paslers, ils fringhels e las randulinas han cumenzà a tschivlottar lur chants da carmalanzas, cumenzan a tutgar ils zains da las quattordesch baselgias. Ils zains èn accordads da la moda ch’els sunan l’emprim la chanzun da la Chalavaina e lura il Te Deum da Candinas. Curt suenter ils zains rebumba la schumbrada dals pumpiers tras las giassas. A las otg tschivlan las locomotivas veglias ed a las nov strasunan ils corns a vapur si dal port. A las indesch s’implanta la musica da sturs sin la plazza da la Libertad ed intunescha il valzer dal Danubi ed il marsch dal River Kwai, e suentermezdi datti lura in concert cun ils Casanovas passiunai ed ils Bulais tropicals, e cun autras bandas electrifitgadas. La saira è arrivà il mument dal chant general cuminaivel, ch’ha lieu sin tut las plazzas da la citad; el cumenza detg civilisà ed ordinà e finescha pel solit en in sbragiament selvadi e barbar da chors da ballape e da sumeglianta sbirramenta. Ma punct a las diesch da notg largiani las sirenas da polizia, e quai è il segn spetgà da tuts e tuttas, il cumond da silenzi absolut, i resta be pli il scutinim e sfrigniez da la glieud che turna a chasa, ed alura è tut quiet, danor las cicadas, ed inqual giatta en chalur. La perdunanza è clamada.

La perdunanza gronda da Trantertemp cuzza tschintg dis. Il segund di è il di da la lavada e da la grazia. A bun’ura fan ins la grazia speziala als praschuniers, ins porta els sin la spassegiada gronda, liads in vid l’auter cun chadainas da ruina, vestgids en lur lumpa veglia da malfatschents. Il til va giu vers il chanal d’aua stagnada, lung las sereneras, sper ils furns da rument ora ed ensi vers il martgà da pesch, avant ch’ils paupers ston turnar enavos en lur rusna da miffa. Curt suenter quest til van las chasarinas tras las giassas e spondan pulvra da savun ed aua da schavel. Las vaivas da guerra dastgan sponder aua da Cologna. Suentermezdi repartan ils apotechers ils tissis enivrants. Ils uffants vegnan bagnads en auas da rosas e neglas, als menders dat ins pulvras da mustgat ed a las giuvnas ielis da patschuli. Quels da ventg enfin quaranta survegnan ervas da marihuana maschadadas cun menta u basilic, ils pli vegls fiman brissagos, stumpas cubanas, u simplamain la pipa. Apaina stgir, emprova la mendranaglia da bittar bumbas tuffalentas en ils kinos u da svidar acid sulfuric sut las maisas da las ustarias da promenada, regurdond en quella guisa ils tumults dals onns otganta. Quai èn ils usits da perdunanza, e quels usits ston ins mantegnair.

La perdunanza gronda da Trantertemp cuzza tschintg dis. Il terz di è il di da la tschentada, i vegn elegì l’uschenumnà mastral da perdunanza. Sur notg èn vegnids tatgads si placats cun las testas dals candidats. I na vegn betg elegì il pli scort u il pli perdert u il pli furbaz, mabain tgi ch’ha il pli bel schnuz. A mintga candidat vegn attribuì in’atgna colur: verd, mellen, cotschen, blau, magenta, marin, lila, violet, azur, purpur, oransch, besch u brin. Mintga burgais e burgaisa survegn in buttun da perlmut, e quel sto vegnir bittà en ina da las urnas coluradas plazzadas sin plaz baselgia. Il candidat che survegn ils pli blers buttuns daventa mastral e dastga lura preschentar la parada da moda dal suentermezdi. Las pli bellas dunschellas da la citad defileschan sur il palc, mussond rassas curtas, rassas lungas, chautschas stretgas, chautschas onduladas, chamischas tagliadas, chamischas transparentas e tut il birimbori. Pli tard passa il circus da strada cun saltimbancs e schongladers, spidafieus e cumediants, suandà d’in cortegi d’animals exots, ils solits elefants e leopards, giraffas, antilopas, unicorns, draguns son Giuri e lieurs da Roma. Il grond finale vegn la saira cun ils fieus artifizials giu sper il lai: vulcans, rachetas, cascadas brischantas, matgs da stailas en tuttas colurs, entirs cardifiols gigants ch’explodeschan en il tschiel – ed a la fin resta ina gronda fimera grisch brina, che reflectescha las glischs da la citad. Las glischs da perdunanza.

La perdunanza gronda da Trantertemp cuzza tschintg dis. Il quart di è’l di da sport e sulaz. Gia la damaun van ins a far sauna en las sanitarias urbanas u a far bogn en il Rain Grond. Ils stagiunaris da la Kenia porschan massaschas gratuitas, ils mastergnants ed ils taglialaina sa lutgan a la moda alpina en il resgim, ed ils guardiaparcadis sa rumpan las testas cun boxa tailandaisa u cun carate. Ils menders fan emprovas da curaschi siglind bangi-giamping giu da la punt gronda, e sco sche quai na bastass betg ardan els la pel-bratscha cun il burnì-cigarettas. Quels giuvens che cumpleneschan quindesch onns dastgan ir sin la Tur Turpigiusa a tutgar las tettas grossas da la Pitauna Turté. Suenter mezdi las cursas cun ils cabriolets, trais giadas enturn la citad, ils chauffeurs envidan las princessas da lur cor, e quellas tegnan lur tumas e chommas or en il vent. Mintgatant va in char a sa sbatter cunter pitgas u pilasters, e las princessas perdan la schientscha. Tgi che vul, sa gidar ad amplifitgar la sturnadira cun laschar sprizzar amfetaminas u mescalin, als umens enten il biceps ed a las dunnas enten ils chaluns. La saira vani a pèrins u en gruppas sin ils bancs dals parcs a sa bitschar e sa charsinar e sa stregliar, e mintgatant davos in chagliom in maun sut ina rassa, in schanugl enten in schanugl, u in member tranter duas lefzas. U in nas smardatgà ord fatscha. Viva perdunanza!

La perdunanza gronda da Trantertemp cuzza tschintg dis. Il tschintgavel di vegn rut la gigin’ed abstinenza. Gia da bun’ura èn las vias da la citad mobigliadas cun maisas e bancs da festa. Ed alura passan ils pasterners e repartan la paunamenta, cornets e mesaglinas, tarscholas e baghettas, paun cun nuschs e paun cun paira, paun da purs e paun da pasters. Da mezdi van tuts sin plazza gronda, nua ch’i stat ina chaldera immensa da tschintg meters, e tschintg cuschiniers che repartan cun palas da naiv il risot da bulieus-diavel. Ils pitschens spassegian cun fatschas tartagnadas da pomfrits, maionesa e ketchup. Ed ils mesauns sa sternan gia sut ils butschins, litgond la stgima gervosa che gutta da las spinas. A las quatter cumenza il past grond, l’entrada fa ina platta da pesch, cun salmuns, scaruns, litgivas, merluzs, crevettas, giombers ed austras. Sco plats principals: brassà da portg, fratem vadè, file biftec, chaluns da tschierv, e dies-chavriel da l’ultima chatscha, quaglias e pulasters selvadis, garnids cun izuns, giglidras, maila, ivettas e mandarinas, e tiers quai datti capuns e maluns, bizochels e gnocs cun cua, crut blau, crut asch, carottas e bagiaunas, ratatugli’e ratamenta. E sco accumpagnament ils megliers vins da Tramina e Vuclina, Bordeaux e Pinot, Chianti e Spumanti. E pir las turtas e pettas, ils pudings e la cremcaramel, sabagliun e selvanaira, tiramisu e mussoschocola! A las diesch vegn la davosa litgada cuminaivla sin plazza Cadruvi, tuts vi d’ina muntogna da glatscha da vaniglia bagnada cun vinars – ed a la fin van tuts or a la promenada dal Rain Grond, sa mettan si en lingia lung la riva, sa stendan sur la balustrada e tegnan il det enten culiez. Ed uschia finescha la perdunanza gronda da Trantertemp, ed i cumenza la stagiun da la pestga. Numnada er la primavaira dals giats.

MES GIAT MAGNOC

In giat tut aparti

Mes giat ha num Magnoc, e Magnoc è in giat tut aparti. La damaun sesa el sco ina sfinx egipziana davant mia chombra e spetga là senza far mucs, si’egliada d’ambra tut a grador, ils mustazs drizzads da las varts. Ma strusch che la porta s’avra, fa el ina scena da salid, in teater da bainvegni che fa luar il cor. E quai va uschia: El cumenza a struvegiar ses chau grisch, lascha penderlar el d’ina vart giu, targlina in mumentet, e lascha lura crudar sasez entiramain, sa rudlond sur sia atgna spatla, fin ch’el finescha sin dies, mussond l’entir venter nunprotegì envers mai. Magari repeta el quella scena duas enfin trais giadas – e vus na crajais betg, ma ina producziun la cumpogna ta salva l’entira schurnada. I dat numnadamain tschertas damauns, nua che Magnoc na sa fa betg vesair, sadieu nua ch’el strambegia enturn, nua ch’el va scurragiond. E tals dis ma smirveglia betg sche la glieud m’entaupa cun remartgas da tal gener sco per exempel: Oz es ti levà cun il pè sanester! Oz però, oz ha Magnoc prevedì che mia schurnada cumenzia cun il bun pè. Ed entant che jau pass cun mia detta sur ses venter entschaiva el a filar e filar e filar, e ses filiez tuna precis sco ina veglia Moto Guzzi taliana.

Mes giat Magnoc è in giat tut aparti. Da temp en temp dat el lecziuns, instruescha mai en sia lingua. Quai è numnadamain in linguatg cun reglas dal tut spezialas, la grammatica e la sintaxa da la lingua felina cumpiglian betg mo suns e tuns, mabain er manevras e moviments, la postura da las toppas, l’inclinaziun dal chau, la vieuta da la cua, e perfin l’angul tranter la sternida e la lingia orbitala da la glina. Problems d’ortografia na datti sa chapescha nagins, però è la tempra dal filiez reglada fitg strict, guai sche ti na resguardas betg las nianzas tranter la filada da consentiment, quella da daletg e quella da lungurella, ch’è en sasez gia ina sort runtg. U schizunt in viers da furia. Jau haja gia fatg in tschert progress, ha Magnoc ditg l’auter di. Sco recumpensa muss jau ad el a cuschinar. Avant tschaina sesa Magnoc tut attent sin l’ur da la pinadira, ed observa sco che jau prepar las ingredienzas, sco che jau tagl coriandel, erva da citrona, feglia da limonas e da horapà, il basilic tailandais, e met tut quai en il curry cotschen, che stat per luar en la groma da cocos. Magari al dun jau da mastgar in toc da la charn bov nizzada, avant da svidar tut il rest en il voc. In bel di vegn Magnoc sez a far ina tala tschavera, e lura poss jau ma laschar servir dad el.

Avantmezdi vegn Magnoc magari a seser sin la sutga dasper mai, dentant che jau baiv il café da las nov e legel la gasetta. El vul sa chapescha er savair tge ch’i stat lien, e lura prend jau il Magnoc sin ils schanugls e lasch leger cun mai. Il pli gugent ha el las reclamas da Whiskas e Sheba, u lura istorgias da chauns che scappan, e magari fotografias da lieurs en speranza. L’auter di m’ha el dumandà, sche Polo Hofer saja in politicher? «Manegias ti pervia dal num?», hai jau replitgà, e Magnoc ha respundì, squassond il chau: «Perquai ch’el è mintga di en la gasetta!» «Stroli, quai è halt ina gasetta straordinaria», hai jau empruvà da declerar. «En sasez sa tracti da trais gasettas en ina, u forsa schizunt da tschintg, ina per mintga val e mintga religiun. E sche Polo fa ina turnea tras il pajais da Trantertemp, oz en Val Alva, damaun en Val Naira e puschmaun en Val Giaglia, lura ha mintga val il dretg da preschentar l’entira istorgia da Polo, ch’el saja in bel e ch’el fimia gugent la pipa, ch’el saja grond in meter e setanta e ch’el chantia chanzuns da nursers e da chavrers, ed uschia vinavant...» e lura hai jau guardà vi sin la sutga, ma Magnoc aveva gia fatg in sigl ed era svanì ord cuschina. Istorgias da quel gener na paran betg d’al interessar.

Mes giat Magnoc è in’olma fitg sensibla. Dacurt ha el stuì subir in intervent radical en il mecanissem da reproducziun. Dapi là para el dad esser in pau turblà, quai che pertutga sia identitad sexuala. Jau emprov da ma cuntegnair uschè precaut e discret sco pussaivel. L’autra saira ha Magnoc vis en la televisiun il purtret d’ina giuvna dunna ch’aspirescha da daventar corporala da l’armada naziunala. «Cur che jau sun gronda vom jau er a far militar», ha Magnoc ditg, ed en sia vusch ma parevi d’udir in suttun da tristezza. «Ti es gia gronda», hai jau respundì, senza vulair cuntradir memia ferm. «Na na, jau manegel gronda gronda.» Tge lev’jau dir? Jau hai empruvà da sviar il discurs. «Has vesì la giuvna corporala, tge ch’ella purtava: in mandura da quatter fritgs, in camuflagi perfetg. Ti, cun tia pellitscha grischa, dubitesch sche quella è buna avunda per ta zuppar da l’inimi, silmain stuessas ti avair in bel muster selvadi, strivlas da tigra u tachels da leoparda.» «Ti has ina bell’idea», ha respundì Magnoc, «en questa grischadira da mintgadi è mes bel fol il meglier camuflagi dal mund», e sin quai ha el cumenzà a litgar ses pail cun la seriusadad d’ina lavunza da primavaira.

Mintgatant survegn Magnoc visita da sia sora Samba. Lura giogani ensemen a sa zuppar u a sa tschiffar, i na va betg ditg, ed i cumenza in veritabel maraton tras l’entir appartament, suandà da rampignadas si per la pitga da suler, e suenter dattani a ballape sin il parchet da stiva, per finir cun in bel hockey da glatsch enten la bognera. U ch’i insceneschan anc ina lutga tradiziunala en il sablun da la tualetta. Ed a mai resti lura nagut auter che da prender natiers il tschitschapulvra e rimnar las stgaglias da vasas, da tschendrers e da figurinas chinaisas. Ma tge na fan ins betg tut per mantegnair la pasch famigliala. Dal reminent, cun sia sora Samba discurra Magnoc ses idiom normal, il solit miau miau, dentant che cun mai cultivescha el plitost in viers nundefinibel. In viers che trai magari endament discurs tranter umans, gnugnims da consorts vilentads, giaps da pèrins cutizzads. Samba, sia sora, s’è gia exprimida pliras giadas envers el, schend ch’el na duaja betg dar tantas bregias da vulair s’assimilar, quai sajan mo plaschentinas bunmartgadas, che na deschian betg per in giat. Ma sco gia menziunà pliras giadas, Magnoc n’è betg in giat sco ils auters, ed jau stoss prender partida per el.

Las mirveglias da Magnoc

Mes giat Magnoc è ina vaira mirveglia. Ier m’ha el mors en in bratsch e m’ha tratg vi sin sia pultruna preferida; e lura ha’l dumandà tge melodia straordinaria ch’ils zains-baselgia hajan sunà questa damaun da bun’ura. Ed jau hai lura cumenzà a raquintar ad el l’istorgia da Pasca, e tut quai che va ordavant, dal Jesus sin l’asen e las massas da Gerusalem, da Herodes e Barrabas, da Pontius e da Pilatus ed il cot ch’ha cratschlà trais giadas avant che Petrus haja tradì, dal Judas e sias scher-holder-valutas, dal bategl da la Veronica e dals maletgs da Picasso, da la spungia d’aschieu e da l’eli eli lama sabactani, e la tenda dal tempel en zinslas ed il crap-fossa en scalgias, las dunnas sper la fossa vida, ed il Tumasch che na vuleva betg crair ed uschia vinavant, pia da la passiun enfin tar la resurrecziun. E lura hai jau badà che Magnoc sfrigniva, ed jau hai dumandà: Pertge sfrignas, Magnoc? Ed el ha respundì: «Tantas istorgias pervi d’ina unica resurrecziun. Sch’ils giats avessan da far festa per mintga resurrecziun, els cun lur nov vitas, tants zains-baselgia na dessi gnanca sin quest mund.» «Ti fas beffas!», hai jau respundì. «Giats na fan mai beffas, anzi», ha Magnoc replitgà. Ed insumma, l’istorgia al haja plaschì detg bain, surtut la passascha dals giuvnals dad Emmaus.

Tge che quai saja: il biro per la paritad, vuleva mes giat Magnoc savair da mai. Jau hai empruvà da declerar l’entir cumplex da l’inegualitad, ch’en questa vita dominada dad umens haja la dunna difficultads da survegnir medemas schanzas en la politica, en la societad, en la professiun. E che questa malgiustia saja perfin fixada en il linguatg. Il num dal gener uman saja deducì dal term da l’um, e quai en tuttas linguas, l’uomo per talian, l’homme per franzos, the man per englais, e perfin il Mensch tudestg deriva da Mann. Quest fatg demussia che la dunna saja istoricamain betg considerada sco commembra cumplaina da l’umanitad. «Tar vossa razza felina è quai dal reminent sumegliant», hai jau ditg a Magnoc, «ins discurra mo da giats e supprima tras quai il fatg ch’i dat er giattas.» «Mument», di Magnoc, «quai n’è betg vair, quai vala mo per las linguas anticas sco il trantertempin, guarda la lingua moderna germana, là èsi gist il cuntrari, ha ha», e sin quai è Magnoc ì per ses fatg. Dus dis pli tard è el turnà schend, ch’el haja fatg ina scuverta interessanta. En tschertas parts da Trantertemp dovria ins per ils exemplars umans in num tut curius, numnadamain carstgauns. Tge che quai muntia? Jau hai declerà, che quest pled derivia da cristian, quai vul dir ch’ils da Trantertem... ma qua hai jau stuì far ina tussida d’embarass e n’hai ditg nagut pli. Zacra paritad religiusa...

«Ma raquinta ina sgnocca!», m’ha ditg l’autra saira mes giat Magnoc. «Baindamai», hai jau respundì: «qua tia sgnocca: Quels da Medel avevan...» «Stop!», ha Magnoc intervegnì. «Quai è in’offaisa da minoritads, quai na dastg’ins betg.» Jau hai empruvà da sclerir quai: «Nus Trantertempins schain quels da Medel, sco che quels da la Bassa dovran magari ils Austriacs, u sco ch’ils Tudestgs dovran ils Ostfris. Ma sche ti vuls, poss jau prender in auter num, e dir quels da la Val... Niblusa, schain quels da la val Niblusa... insumma, vuls ti udir mia sgnocca u betg? – Baindamai, quels da la Val Niblusa avevan da trametter in candidat per las tschernas dal cussegl grond, ma i na vegnivan betg da chattar l’um adattà, uschia ch’a la fin hani proponì il cot da Mariuschla da Puntcrap, schend ch’in cot era anc adina meglier che nagin dal tut. E l’entira vallada s’è messa sin ils pes davos ed ha cumenzà a far propaganda per lur candidat – scolasts e magisters, scrivents e chantants, e perfin il plevant Sar Tumasch aveva mess a cor il cot da Mariuschla en ses predi da dumengia...» Ed entant che jau aveva per mauns da finir mia sgnocca, m’accorscha che Magnoc fascheva in tschera vilentada. Insatge n’al pareva betg da plaschair. «Tge èsi, Magnoc?» E sin quai respunda el: «In cot! Jau saveva ch‘i fineschia sin las costas d’ina minoritad!»

«Tge legias qua en la gasetta?», ma dumonda mes giat Magnoc sur spatlas. «O, in’intervista cun Havel, il president da la Tschechia. Taidla qua tge chaussas interessantas ch’el di: ils politichers èn main impurtants ch’ils artists, las ovras dals politichers emblid’ins spert, quellas dals artists dentant restan en memoria, perquai ch’ellas dattan da pensar dapli.» E Magnoc ha pront insatge da replitgar: «O quest Havel ha bel dir, el ch’è president e scriptur en medem temp, dubla garanzia, dubla immunitad!» E Magnoc cuntinuescha ses discurs, schend ch’il cunfin tranter art, politica e showbusiness saja ozendi sfranzlegià sco anc mai avant. Ed insumma, ins na sappia gnanca pli dir, tgi che dettia dapli da patratgar: tals artists che deponan clandestinamain maschinas da lavar davant las entradas da la Chasa Federala, u bain tschels politichers che fan puspè sparir quellas installaziuns artisticas da notg e nivla. «Ma di, Magnoc, chapeschas ti insumma insatge da l’art?», hai jau interrut ses referat. E sin quai m’ha Magnoc mors en il bratsch e manà mai davant sia stgadella. «Mira qua: tge vesas?» «Nagut», hai jau respundì, «tut schuber!» «Apunta», di Magnoc «oz en damaun devi anc insatge tut enturn ed enturn la stgadella.» «Cler, jau sun passà cul tschitschapulvra», hai jau respundì. «Vesas, era ti na chapeschas nagut dad art», ha Magnoc replitgà ed è ì per ses fatg, cun la cua ballinanta da spretsch.

Magnoc m’ha raquintà in siemi: ch’el giascheva or en giardin a sulegl e ch’i saja arrivà in um cun ina barba, in tschert signur Neu u Nau, ed haja ditg ch’el, Magnoc, stoppia vegnir immediat cun el sin sia bartga, pertge bainspert vegnian las auas grondas ed alura na saja pli bellas da star qua en giardin. Magnoc haja suandà quest signur da la barba, ma avant haja el anc tratg en ses stivals, ins na sappia mai, ed ensemen sajani muntads sin la bartga, ma questa bartga era immensa, in vair bastiment. Sin piogn haja el entupà ina massuna creatiras, animals da tuttas spezias e razzas, e quels hajan immediat cumenzà a salidar e beneventar el, Magnoc. El sa regordia anc ch’el era arrivà tar las chauras, ina periglia taliana, il giuven buc s’era preschentà sco signur di Capra u di Capri, ma sin quai haja Signur Neu u Nay prendì el d’ina vart, schend ch’el stoppia immediat far part da l’orchester da bord, in quartet, ils auters trais vegnivan da Brema, ed alura hajan els cumenzà a sunar, ed els hajan sunà tutta notg, enfin che la nav saja ida a sbatter cunter ina cassata, ed els sajan crudads tuts ensemen giu enten la mar, ed i saja vegnì ina gronda balena ed haja traguttì el, Magnoc, e lien, en il venter da la balena, devi anc autra glieud, in implaster cun num Gionas, ed in bargnoc da lain cun in nas lung, e quest bargnoc haja cumenzà a far sguzias cun ses nas lung vi dal palat, e la balena haja immediat stuì far chagnols, e sin quai saja el, Magnoc, sa sveglià. Tge che quest siemi muntia, ha el vulì savair da mai. «Va tar in analist!», hai jau respundì. Ma propi.

Magnoc e la litteratura

Mes giat Magnoc ha scuvert la litteratura. El ha decis da daventar scriptur. E quai lascha’l er resentir. L’ultim temp giaschan per tut l’abitaziun enturn cedelins zugliads ensemen; jau hai rimnà si dus u trais, ed als hai avert or bainet. E tge legel jau qua, tranter improntas da toppas, sgrifladas e tacs da magliaritsch: versets mez entschets, lingias stritgadas tras, pleds surscrits, emprovas da rimas – aha, skizzas litteraras, mes Magnoc sa metta en la lirica. «Lirica è greva», di jau ad el, ma Magnoc na respunda betg, e dat mo dal chau, cun in tef tut serius. Ier hai jau puspè vulì prender si in cedel, e sin quai m’è Magnoc siglì immediat a dies, empruvond, cun griflas e dents, da ma sdrappar davent il cedel. Jau sun però stà bun d’al salvar, ed observà d’ina egliada da turpetg e d’ina cua sbassada, hai jau pudì leger qua: «Mes patrun, ranverun, spargna raps, tar ils giats.» Jau hai dà enavos il cedel a Magnoc ed al ditg che raps e giats na saja betg propi ina rima netta sco ch’i tutga. Suenter tschintg minutas turna Magnoc cun in nov cedel en gniffa. Jau prend il cedel e legel: «Mes patrun, ranverun, spargna francs, senza chauns.»

Mes giat Magnoc vul daventar scriptur. Dacurt ha el participà a la famusa concurrenza litterara «La davosa plima». El ha inoltrà in text. Avant d’al metter en posta ha el mussà quel a mai. Igl è in’istorgia curta, anzi curtischma. «Las linguas estras» è il titel. Il text va uschia: Ina mieur vegn chatschada d’in giat. Il davos mument vegn la mieur da scappar en per la rusna. Il giat è memia grond e sto sa fermar. La mieur, cumplettamain ord flad, spetga e spetga en sia rusna. Suenter ina pezza auda ella qua ora davant la rusna ils giaps d’in chaun. «Aha», patratga la mieur, «ussa èsi puspè via libra», ed ella siglia tut cuntenta or da sia rusna. Qua ora spetga il giat, che tschiffa immediat la mieur e la tragutta en trais tratgas. E sa litgond ils mustazs di el: «Mes bab aveva raschun, i renda d’emprender linguas estras.» Betg mal, hai jau ditg a Magnoc, ed al hai encuraschà da trametter ses textin a la concurrenza. Ier ha el survegnì il rapport da la giuria. Ses text è vegnì refusà. Il motiv: El era gia stà publitgà ina giada en la revista Sparta-Niblas. In vair furbaz, mes giat Magnoc.

«Per scriver bain ston ins avair ils megliers utensils ch’i dat», ha Magnoc ditg ed ha pustà in computer. Igl è in computer fitg modern. In da quels ch’ins po pavlar cun texts. E lura datti in program che taglia ils texts en milli zinslas e rescriva lura cun las restanzas in’ovra dal tuttafatg nova. Litteratura postmoderna, numn’ins para quai. Dapi in pèr dis sa fatschenta Magnoc mo pli cun litteratura postmoderna: el pavla il computer cun fegls e fegls. E lura suondan lungas manipulaziuns, respectiv toppipulaziuns vi da la tastatura. Il pli gugent lavura Magnoc però cun la mieur. Enavant, enavos, a dretg, a sanester, sigls ensi, sigls engiu, senza pausa fila la mieur sur la surfatscha dal pult, chaschunond creativitad caotica sin il monitur dal computer. Da temp en temp squitscha Magnoc or ses elaborats litterars sin palpiri. L’ultima lavur veseva per exempel or uschia: Oz è l’emprim di che jau support Sheba. Jau sun sin veranda, e mes egls van da las chasas dal vitg sutvart sur il Lai da las quatter Savurs vi fin a la muntogna da Kit e Kat. In lev vent da Whiskas charsina il fol chalirà da mias chommas stendidas... «Ueila, Magnoc, quai è in plagiat! Has dumandà ils ertavels da Flurin?» Ed el: «Cler, tge crais ti, jau na sun betg in amatur!»

L’emna passada è Magnoc ì a la fiera da cudeschs a Francfurt. El na figurava betg sin la glista dals envidads, ma el è ì tuttina. El considereschia ses viadi a Francfurt sco in act da demonstraziun, in protest, perquai ch’en la represchentanza da la litteratura naziunala na sajan betg vegnidas resguardadas commensuradamain tut las minoritads. El veglia lura schon procurar per in eclat, el haja ses contacts... Jau hai vulì accumpagnar el al tren, ma el ha ditg che quai na saja betg necessari, ch’el viagia incognito, e che quai saja meglier en vista a las acziuns planisadas qua ora en Germania. Basta, jau hai lura guardà mintga saira il Telesguard, sperond da vesair ses fol grisch tranter las massas. U da daventar magari schizunt perditga d’in stgandel a Francfurt. Ma nagut. Glindesdi en damaun è Magnoc turnà; el ha raquintà in’istorgia in pau curiusa, ch’el e ses trais collegas s’hajan postads dador il pavigliun trantertempic, hajan spetgà enfin che tut las prominenzas eran lien, tut quels Frischs e Dürrenmatts e Meienbergs, e lura sajan els stads in sin l’auter, l’asen giudim, il chaun sin lez, e lura el, Magnoc, e suren anc in cot, ed els hajan cumenzà a preleger en chor lur balladas da protest, uschè ditg ed uschè ferm, enfin ch’il pavigliun saja stà vid viditsch, betg olma pli. – Jau hai insaco l’impressiun che Magnoc haja sbaglià tren a la staziun.

Mes giat Magnoc vul propi daventar scriptur. Dapi in pèr dis chamina el enturn cun ina tschera seriusa, el ma salida strusch pli, tegna il chau ad aut, guarda ostentativamain en in’autra direcziun cur ch’el passa sperasvi. «Tge èsi Magnoc?», hai jau dumandà. «Cun glieud mediocra na discur jau betg pli», di el. «Soso, e ti, ti, n’es betg mediocher?» «Oh, tge sas ti, ti tschiffatalpas ignorant, ti n’has nagina idea. Ha – jau sun nominà candidat per il premi Nobel da la litteratura!» «Ueila, ma ti n’has anc scrit nagut da grond!» «Scrit betg», di el, «ma ils titels èn gia pronts!» Ed el cumenza a quintar si, dond mintga giada cun la toppa giu sin plaun: «La felina commedia. A la retschertga dal giat perdì. Il giat da las steppas. Giatumbert Miau. Il miau engulà. Miau el cloma. Entira mieur, entir utschè. Il sautar dals giats. Istorgias dal Giat Barlac. La visita da la giatta veglia. Il Gattopard. Tschient onns a lajegiar. Salmun e la regina da Sheba. Las lumparias da Kits e Kats. Spetgar sin pulot. La trapla da mieurs. Il traplarats da Hameln. Il num da la sosa. Don Kischott e Panza plaina. Anna La Felina. Ils trais Mustaziers. Guglielm Fell. Las suffrientschas dal giattel Werther...»

Las vacanzas da Magnoc

Avant in’emna è mes giat Magnoc vegnì vers mai e m’ha ditg ch’el veglia ir en vacanzas. «Tge, ti tut sulet, en vacanzas? Ti che ti has tema da mintga chomma estra che metta il pe sin la sava-chasa? Ti che ti sbassas la cua strusch ch’i suna il scalin d’entrada? Ti che ti ta zuppas uras or cur che nus avain visitas? Ti vuls ir tut sulet en vacanzas?» Na, ha el respundì, betg sulet, Fredi, il giat da la vischina vegnia cun el. Ma er quai ma fascheva smirvegliar. Normalmain na sa poni strusch supportar in l’auter, i sa chattinan di e notg, i marmugnan e spidan fieu, i sa sgriflan e sa mordan quai ch’els pon. Ma ussa ir en vacanzas ensemen, gliez alura bain! «E sche nua vulessas vus passentar vossas vacanzas?» «En Frantscha», respunda Magnoc sco ord in schluppet. «E pertge gist en Frantscha?» Sin quai ha Magnoc guardà da quai tup si per mai ed ha cumenzà a chantar la Marsegliaisa, barattond il text original cun sias silbas preferidas, in pèr bels miaus da giat chastrà. El saveva be l’emprima lingia; direct suenter ha el però agiuntà in vigurus «allé le blöh!», e repetì quel trais giadas. Per fortuna datti mo mintga quatter onns in mundial da ballape...

Sonda passada èn mes giat Magnoc e ses ami Fredi partids ensemen en vacanzas en Frantscha. Ma tge cumedia la saira avant la partenza. Be in’unica valisch vuleva el prender, e pensond d’al render in plaschair hai jau tschertgà mia tastga da sport cun si il logo d’Adidas, ed jau hai fatg in tschegn, in clin d’œil envers el, exclamond «Allez les bleus!», ma el n’ha betg fatg stim, ed ha mo respundì cun in tarment schem. El ha cumenzà ad avrir las stgaffas ed a strair or plunas da vestgadira da tuttas varts, daventond pli e pli gnervus ed isteric. Jau hai preferì surlaschar il champ da battaglia e sun ì per mes fatg. Cur che jau sun turnà vers saira, giascheva la tastga d’Adidas vida en in chantun. Persuenter steva en mez stiva la gronda valisch d’ultramar, ina valisch che jau aveva ertà da mes barba Giatgen da las Indias, ina valisch massiva, greva cun serradiras da metal. «Magnoc, es ti balurd? Tge dal dianter vuls ti tut prender cun tai?» Jau vom ed avrel il viertgel: e tge vesa pizzar or tranter las chautschas da bogn ed inqual t-shirt da stad? Jau ves bischlas e bischlettas, cun si etichettas da Whiskas, Sheba e Kit-e-Kat; la valisch plaina magliaritsch. «Magnoc, en Frantscha chattas er quellas marcas, e latiers datti qua giu spezialitads nunditgas, chaschiels e liongias, patés da charn e tapenadas d’ulivas. E nundir las mieurs franzosas!» A la fin suna stà bun d’al persvader; el è partì sonda damaun cun mes vegl satgados d’alp.

Oz hai jau survegnì ina cartulina da mes giat Magnoc, che sa chatta en vacanzas cun ses ami Fredi. E tge statti scrit: «Nus essan en la Provence. Ier essan nus stads ad Avignon ed avain visità il palaz dals papas. Fredi ha dumandà sche quai saja il medem papa sco quel da Roma, ma Fredi è halt adina stà in pau in pluffer. Suenter essan nus ids ora sin la punt rutta ed avain chantà ensemen la famusa chanzun: Sut la punt d’Avignon fan ils giats a sa zuppar. La saira avain nus visità il festival da teater. Nus avain vis ina cumedia moderna. I gieva per in’istorgia da giats buns e giats nauschs. Il giat bun aveva num Guillaume, il giat nausch aveva num Tomato. A la fin aveva Tomato cumandà a Guillaume da sajettar cul balester ina melona da Cavaillon giu dal chau da ses figl, ch’aveva num Bernard. Il paliet da Guglielm ha tutgà la melona, la melona è explodida, sprizzond enturn ed enturn ina pulvra dad aur pur. Ma il curius era che, empè da vegnir surdorà da tut questa pulvra, è il mattatsch Bernard restà enavos tut enfulinà, nair sco in spazzachamin. Fredi ha manegià che quai saja in grond engion, ma Fredi na chapescha nagut da teater modern. Persuenter ha el tschiffà ina bella mieur, turnond enavos la notg a l’Auberge des Chats. Ti avevas raschun, ellas èn propi deliziusas.»

Oz hai jau puspè survegnì ina cartulina da Magnoc. El scriva: «Nus avain prendì en locaziun velos, ed ussa girain nus il sid da la Frantscha. Quai è in sentiment grondius, da filar tras ils champs da lavandra, tras ils bostgets da pinias; ti pos savurar tuttas odurs, ti pos udir a chantar las cicadas, il sulegl dat chalira da surengiu ed il mistral buffa da davos en, rinfrestgond. Mintgatant arrivain nus en ina pitschna citad, nua ch’ins entaupa magari in martgà plain delicatessas provenzalas, e lura sesain nus giu en in bistro e prendain in pastis u ina gervosa a pression, avant da cuntinuar noss gir da lavandra. Oz suentermezdi eran nus per exempel sin ina bella via tranter Tartarin e Tarascon, e tuttenina eran nus circumdads d’ina rotschuna d’auters velociclists, che purtavan chamischettas da tuttas colurs e suavan sco nars. E lur chamischettas eran plain cifras e bustabs, cun nums sco Rabobank, Phonak, Euskatel, Lampre, Cofidis. Als urs da la via stevan massunas da glieud che scandavan e clamavan: Ma-gnoc, Ma-gnoc, Ma-gnoc. Ma alura ha quest tabalori d’in Fredi tuttenina gì in plat, e nus avain stuì fermar e laschar scappar tut tschels.» – Tant la cartulina da Magnoc. Mintgatant na sai jau propi betg sche jau duess crair tut quai ch’el ma scriva.

Oz è arrivada la terza cartulina da mes giat Magnoc, actualmain en vacanzas en Frantscha. I steva scrit pauc. Ch’el saja ussa a la Kot Dassür (sic!) e ch’i dettia ina massuna giattanaglia qua giu en vacanzas, giats da tuttas naziuns e razzas, persians e siamais, blus britics e maus egipzians, abessiniers e burmans, ed ina pluna giats chasa, in pli trid che l’auter, buttatschs surmangiads, cuas rusignadas, fols sblatgids dal sulegl, nas raplads da la glina. Ma ier haja el emprendì ad enconuscher ina giatta blonda da la Svezia, e quella lura bain, quella saja fitg charina. E dal rest, ses ami Fredi na saja betg pli cun el, els dus hajan gì differenzas, anzi vairas charplinas; Fredi saja betg mo in tup, mabain era in schigliusaster. «Chars salids ed a prest, Magnoc.» – Jau hai vieut la cartulina e la guardada da la vart bella. Ina cartulina da vacanzas comifo, atmosferica, romantica. Ti vesas ina mirvegliusa splagia da sablun, bagnentada en la colur da la saira. Enten la mar quieta sa spievla la rendida dal sulegl. Ed en l’emprim plan a dretga vesas duas siluettas da clera parita felina, in giat ed ina giatta, apparentamain inamurads, u enchalurads, sco ch’ins stuess dir correctamain tar els. Jau hai insaco l’impressiun che Magnoc na turnia uschè prest da sias vacanzas. Ed a pensar che jau l’aveva laschà chastrar...

ULTIMS DIS A TRANTERTEMP

Serenadas

Dacurt hai jau udì ina chanzun. Quai eran be vuschs dad umens. Pertge da nossas varts astgan mo ils umens chantar. Ma i chantavan cun brama. I saja ina chanzun da paja, aveva il dirigent declerà ordavant. Ina chanzun destinada a la gronda concurrenza da chant a Chamolan. Ed alura aveva el dà en il tun, auzà il maun e cumenzà a dissegnar figuras nunchapiblas en l’aria. Ils umens chantavan da guerras e da cumbats, da cunfins e d’inimis, da bumbas e granatas, da morts eroicas e da triumfs en gloria. L’entir tunava detg marzial e militaric, ed insaco ma parevi, sco sch’il chor fiss plitost sin il precint dad ir a Bagdad u a Beirut, ma betg a Chamolan a la festa da chant. En la segunda strofa hai nunspetgadamain midà il tenor, i gieva uss per dunnas ed uffants che planschevan e lamentavan, per blessuras e violenzas, per fugias e fomazs. Ed il refrain tunava uschè trist e lamentabel sco ils maletgs descrits. La terza part da la chanzun ha purtà in’ulteriura vieuta. Ils umens han fatg l’appel da tanscher ils mauns a quels che stattan da l’autra vart dals cunfins, da conviver en pasch e far buns affars. Il tun era puspè turnà viril e realist, e mes cor calm e quietà. Davant la giuria da Chamolan – quai m’ha insatgi raquintà pli tard – haja il chor lura manchentà trais giadas l’intunaziun da partenza, e fatg ina brutta figura insumma, tut las arbajas giu per l’aua. Quai va uschia sch’ins surlascha las chanzuns da guerra e da pasch be als umens.

Dacurt hai jau vis in teater. Igl era in teater a l’avert, in gieu liber. I gieva per vita e per mort. Per la bella vita e la nauscha mort. Ils acturs laics vegnivan da duas vals differentas. Ils ins vegnivan da la val Sut ed ils auters da la val Sura. La val Sut e la val Sura han dispita dapi decennis, ellas èn adversarias ord principi. Ma sch’i va per vita e per mort, lura èn ellas apparentamain bunas d’emblidar aversiuns e resentiments, bunas da sa metter ensemen e far per ina giada ina bella figura. Ed uschia pudevas vesair ils megliers e las meglras da Sut e Sura a giugar las pli bellas rollas da lur vita: l’Adrian giugava il ritg, ed il Renzo giugava il pauper. La Lucia giugava la mort, e l’Ines giugava il diavel. Il Giatgen giugava il debitur, ed il Mitgel giugava il bun ami malfidaivel. La Nicole giugava la marusa ed il Domenic giugava – pardon, sunava la clarinetta. E tuts faschevan festa e sulazs sin plazza vischnanca. Ed igl era precis sco tar las nozzas dal lainari Scapatutti da l’onn millinovtschient e dudesch, tuts en vestgadira da dumengias, ils pli bels en lingia, che faschevan printgas, mussavan rintgas, crajevan d’esser en America. Ma sche ti guardavas bain, vesevas ussa che las printgas n’eran betg cumedia, ch’il grond viva valeva per la scuntrada patgifica tranter quels da la val Sut e quels da la val Sura. Perbacco – i vala da far mintgatant in pau teater.

Dacurt hai jau vis in film. I gieva per amur e teater. L’amur per il teater. Il dramaturg, in tschert Guglielm da la Tschecca Paira, aveva pers sia musa. Adumbatten tschertgava el in fil cotschen per ina nova cumedia; ed el avess gì asch basegn d’ina idea, perquai ch’el era plain daivets. In bel di s’ha el inamurà da la figlia da Gion Cadruvi – ina bellezza d’giunfra cun tarscholas blondas ed egls blau verds, ed immediat è la musa turnada enavos; grazia a la marusa s’ha Guglielm mess a scriver rimas sco in nar. Ma empè d’ina cumedia èsi daventà ina tragedia, perquai che sia nova amur era in’amur scumandada. Pertge che tranter quels da la Tschecca Paira ed ils Cadruvis regia dapi bunamain trais tschientaners ina charplina sanguinusa. Ina veglia istorgia d’engions ed intrigas, da tradiments e vendetgas. Quella istorgia enconuscha gia, din ussa tschertins. Quai è il drama da Romeo e Giulietta, di per exempel l’ami da la cultura. Na, quai è la tragedia dals Serbs e dals Kosovars, di l’actualisader da professiun. Quai è la guerra tranter quels da Sur e Sut, di il statisticher. Quai è la parabla da la glina e dal sulegl, di l’amatur d’astrologia. Quai è la legenda da Marco e da Polo, di il poet fantast. Ed jau, tge di jau, jau pauper galiot? Pelvaira, quai è be l’istorgia da Guglielm da la Tschecca Paira, e da ses fil cotschen ch’era ì a sa scumbigliar en las tarscholas blondas da la figlia da Gion Cadruvi – istorgias che mo il kino modern è bun da scriver...

Dacurt hai jau scuvert in monument. Igl era ina spezia da schuldà medieval, cun cuirass e chapellina, el smanava ina spada cun la dretga e tegneva il venter cun la sanestra. Il monument purtava la solita patina da verdarom, che cuntrastava cun il verd dal tschispet e da las pinias e dals ischis e dals faus. In maletg da spir daletg. Ma il monument fascheva ina detga tschera, ed jau aveva sco l’impressiun ch’el sa chattass là cunter sia veglia. El era numnadamain plazzà a Trantertemp en in parc solitari che sa cloma Plazzapizza, bel davos il museum naziunal e la staziun principala. El n’era betg dal tut sulet. En il pavigliun dasperas era pustada si la gruppa da Dino Saluzzi, ils bandoneons sur la schanuglia e las gias si givè, ed ella sunava La cumparsita, La ultima curda ed Adios Noniño, ed auters standards dal tango argentino. Ed il monument ha cumenzà a sautar. E la beglia al crudava or dal venter, e culava giu per las chommas, sur la Plazzapizza vi tras la glera fina, là nua ch’avant blers blers onns giaschevan tschaduns e squittas e tut l’iseglia dals politoxicomans trantertempians, alcoholics cumpigliads. E la beglia culava vi en la chinetta, svaniva giu tras in tumbin che manava directamain en il Rain Grond. Ed il monument clamava, cun vusch bronzada: «Frestgamain vinavant, mes mats, oz la pulenta u mai pli.» E giu dal pavigliun scandava in eco cun trantertuns argentins: Oz ils eroxs – e damaun la eroina!

Dacurt hai jau legì in cudesch. Igl era in cudesch fitg aparti. Ses titel era La Margarita Blaua. La cuverta aveva ina parita tut speziala, ella era fludrada d’ina taila impermeabla, ina spezia da goretex brin verd, la colur d’in chaun che scappa. Gia en il preambel sa splegava in’atmosfera pauc empermettenta, in tschiel mecti cuvert, nivlatschas grischas nairas vi dal firmament, e las emprimas cumparsas purtavan pelerinas da gumma, colur mellen da plazzal e verd da pestga. Sin pagina trais hai cumenzà a plover. Igl era in plievgia fina fina, be in schmuschiglim e pluschignim, che pareva però dad ir tras pel ed ossa. Anc avant la fin da l’emprim chapitel avevan las paginas cumenzà a daventar umidas, ch’igl era da far adatg da na las stgarpar. Ussa pluvevi propi vairas gutellas, e da lunsch udiv’ins il stunar e ramplunar d’in temporal. Sin pagina ventgaset hai jau scuvert ils emprims fastizs da miffa tranter las lingias, e bainspert creschiva mistgel or da la fessa da la liadira. Perfin in bulieu hai jau chattà, curt avant l’omicidi crucial da l’istorgia. Sch’i va enavant da quests pass, sun jau bainspert circumdà da rustgs e raunas e sadieu tge auters amfibis disgustus, hai jau pensà, scuvrind casualmain ch’ils interprets avevan en il fratemp stuì trair en stivals, pertge che giun plaun devi gia puzzaunas e paltauns. I daratgava da tschiel rut, sco da dar giu cun sadellas, i deva tempesta e granella, tut las umbrellas en paglia, in veritabel diluvi, ed ils bustabs cumenzavan a sa schliar dal palpiri e cular vers la cusadira da mez, e lura giu sin mia schanuglia, l’istorgia perdeva il fil ed il senn, tut il cuntegn giu per l’aua, davent cun la Margarita Blaua... davent cun Guglielm da la Tschecca Paira... Benedikt Fontana... Stoffel da las Tumas... Hale Dabeljuh … Toni Caduff... Urs Paul Engeler …

Stgasadas

Jau hai stgasà. Midà chasa. Ussa stun jau dasper il flum. Da mia cuschina anor ves jau giu sin el, in dals flums cardinals da noss pajais, il Rain Grond. Cun moler mes café d’ensolver guard jau or da fanestra, e mintga damaun ves jau in auter flum. Ina giada èsi in’aua magheretta e patgifica, ina giada èsi in auazun potent e preschus, ina giada èsi in ual verd blau, ina giada ina lozzadira grisch brina, ins pudess dir ch’il flum midia colur sco l’aura; da tuttas nianzas hai jau gia vis, atschal, smaragd, mercur, nescafé. Mintgatant sparta il flum sias colurs, reflectond la confluenza ch’el ha subì in mez kilometer pli a munt, tscha la vart calma che vegn dal lai, qua la vart turbigliada che sbucca da la vallada laterala, marcada dal temporal da la notg passada. Mintgatant cruscha in irun tia vista, sgola ina curva eleganta davant tes nas, e platga sco in eroplan ipermodern sin in crap a l’ur da l’autra riva. Las andas na fan betg stim dals midaments, sa nodan sco paschas en fila cunter current, u sa laschan purtar da primadunnas sin las undas stgimantas a val. Be cur che l’aua crescha sur mesira, cumenzan ellas a daventar gnervusas, tschertgond invan lur cuaditschs enten ils chaglioms da la riva. Il mais da matg, durant las plievgias grondas, è il flum creschì sur la spunda ora, nagina senda pli, perfin ils bancs da bellavista sut aua, e cun els tut ils schrebertins davostiers. Quindesch dis ha’l duvrà per sa sbassar a ses livel normal. Il scul d’ina bognera giganta, infinita. Memia ditg na dastgas però betg fixar las undas, uschiglio ta crajas tuttenina sin in grond bastiment e tschiffas a la fin anc il mal da mar.

Jau hai stgasà. Midà chasa. Mes nov da chasa è in abitadi nunusità. I sa tracta d’ina culegna immensa, lunga bunamain in mez kilometer, ina lingera levamain curvada, che sa cumpona da duas alas, ina auta, ed ina bassa. Da l’extern sa preschenta il bajetg relativ banal, ma tranter las duas alas svela la construcziun in reginavel da furmas e figuras, structuras e texturas, aluminium ed atschal, quadrels da cement e tavlas d’eternit, e bler, bler vaider. Vers las sis curts internas sa drizza in spectacul da balcuns e balcunadas, da lautgas e terrassas. Diversas passarellas da metal engiatrà collian in’ala e l’autra. Las stgalinadas mainan per vias anguladas e sturschidas, in veritabel labirint. L’access a mia abitaziun maina atras ina largia lautga cuminaivla che sa stenda lung l’entira culegna; plirs vischins da sura ston passar ina stgalinada da metal, tatgada dador la fatschada dal bajetg. Satgados numnain nus quella construcziun per spass. Il satgados è direct visavi da mia fanestra-cuschina. Jau ves mintgatant Irene e Peter, Rolf e Maria, Walter e Barbara, ubain Hanna, la clavazinista, cur ch’i turnan a chasa da la lavur u cur ch’i van a far fitness. Ed els vesan mai a baiver café. La vischnanca reconquista las zonas urbanas. Da la vart da la curt ves jau giu sin il balcun da Fredi, il pensiunà avant uras; el ha pers ina chomma en in accident da töf. Fredi ha installà in automat che bogna sias flurs; la damaun sesa el ordador cun il pèz niv e la gasetta averta, jau la pos bunamain leger sur spatlas. Mintgatant raquinta el da sias aventuras eroticas. Anc regia la pasch en vischnanca. Ma jau n’hai nagina tema, las grondas guerras cumenzan darar en citad.

Jau hai midà chasa. Avant steva cun l’aura enten dies, uss hai jau ella en per fatscha. Las fanestras principalas cunter sid e vest. Pli baud m’eri tut tuttina sch’i deva bischa u favugn, laschava jau dar l’aura per ils lareschs, ussa però, uss stoss jau star attent a mintga buf climatic. Las daratgas andetgas da stad, quellas ch’arrivan magari sin la goba d’ina auta pressiun maritima, si da la Biscaya u giu da la Manscha, paf, tuttenina èni qua, da tschiel rut, svidadas cun sadellas, cun in’inclinaziun da bunamain quarantatschintg grads, lavan si tes balcun, litgan la fatschada, attatgan las fanestras avertas, inundan tia chombra, furman in lai davant tes letg, penetreschan ils glistins dal parchet, che sa scuflan e schloppan sco tartuffels en paletscha. Dentant che ti, negligent e da buna luna, sesas tar ils novs vischins, baterlond davant in bun magiel da vin. Sco scheva bain quella veglia chanzun trantertempina: In vent vegn nà da l’occident, el porta bellas chaussas... Mintgatant sa el esser detg frestg, mintgatant però sguerscha sia direcziun, il vent maritim daventa in favugn muntagnard, e lura mida el temperatura ed intensitad, lura mida el ramur ed odur. E lura cumenza el a dissegnar chartas olfactograficas da la citad, chartas cun ils quartiers industrials, la staziun da vitgira, la chasa da maz municipala, la bieraria da Birliman, la raffinaria internaziunala, u simplamain il mantun da cumpost da la culegna visavi. Ad auters chaschuna il favugn magari mal al chau, a mai basti da serrar las fanestras.

Jau hai stgasà. Midar chasa è bunamain in pau sco da midar la pel. Surtut sche tia nova chasa è ina chasa nova, gist construida da frestg. Tut è anc virginal, la chadafieu schubra netta, il bogn senza maclas, miraglias alvas, palantschieus traglischants, las paraids anc nivas, libras per tia fantasia e per tia entira collecziun da quaders, maletgs, purtrets, placats, art moderna, fotografias anticas, plaz da sfarlattar, spazi da conquista. Ti cumenzas ina nova vita. Ti survegns nov gust da lavurar, ti sentas impuls frestgs, has inspiraziuns primavaunas. E sche las ideas ta mancan ina giada, avras la fanestra gronda, fladas in pulmun plain d’aria frestga e contemplas tes nov conturn. Da mes biro vesa bunamain ina quarta dal firmament. Jau ves a sa trair si las davosas zinslas brentina, jau ves a sa sparpagliar ils fils vapur dals aviuns, jau ves ils cardifiols d’urizi che creschan ad aut, jau ves las nursas che vegnan strapatschadas da l’inversiun, jau ves il blau azur a midar ses register, perder sia splendur, ils emprims cotschens da la saira a spuntar dretg e sanester, e lura magari daventar in entir tschiel tut en fieu, cotschen, mellen, oransch, purpur e violet. Jau ves il sulegl a midar ses gir, a sbassar sia cursa maun a maun che l’atun avanza; jau ma regord, curt suenter il solstizi da stad, da mez fanadur, passava el vers saira bel tras la palma che crescha sin la terrassa dal vischin, laschond l’impressiun da vacanzas, mar ed inslas da Robinson. Quai èn ils muments che jau met ils pes sin maisa a l’americana, ma stend enavos en mia sutga da biro sofisticada, e di a mamez: bella lavur has fatg oz.

Jau hai stgasà. Midar chasa na munta betg mo midar vischins e vischinadis, paraids e palantschieus, conturns e bellas vistas. Stgasond midas ti er tia cuntrada acustica. Avant abitav’jau ad ina cruschada canerusa da quartier, uss giascha tranter il stradun da scap e mia abitaziun in’entir’ala dal bajetg che zuppenta tut ils autos brumegiants, malpazients en colonna, e che calma il tram che tschivla ballinond anen ed anor da la citad. A val vegn la culegna cruschada dal viaduct da la viafier, ma quel è uschè lunsch davent, ch’ins auda ils trens be sco in turnigl d’urizi u ina svidada da secret, tut tenor model. Quels moderns a dus plauns van lom sco sin paintg, ils trens da vitgira che passan da tarda notg dentant, quels produceschan ina ramplunada bassa, subfrequentica che mo pli l’ureglia dal solar plexus è buna d’udir. Dasperas sa chapescha anc tut las ramurs da la vita moderna, tuns e suns strusch identifitgabels, ventilaziuns industrialas forsa, motors electrics che vibreschan sin l’A nuntemperà, u en il mender cas, il nov segapastget mega-format dal pedel. E lura la musica umana da las sairas da stad, ils vischins d’en fatscha che sesan dador sin balcun, bavend e discutond, cun Ottocar, il gross, e sia vusch da tola che sursgnocca tut las autras, ed ils giuvens surfers e hackers da dasperas che laschan magari ir a fanestras spalancadas e subwoofers averts ina veglia platta dals Depeche Mode. Ma sch’igl è propi quiet dal tut, la notg profunda, lura aud jau la ramur quieta dal Rain e ma lasch purtar da quella, si e davent, vers las mars grondas, ils oceans patgifics, las arteplaschas da Trantertemp...

Muntadas

Glindesdi è, sco ch’il num di, il di dal glin. Il num va enavos al temp nua che las giunfras-vischnanca gievan mintgamai l’emprim di da l’emna giu a la funtauna dal vitg a far la laschiva dals lenziels, vul dir dals glinziels da dumengia e festa. En il bigl pitschen ensavunavan ellas ils lenziels cun savun-buglia, als sfruschond e sgrattond sisur cun savun dir sur il vaschbret da lain. En il bigl grond vegnivan ils lenziels derschentads, cun grondas smanadas da schlantsch, ina giunfra da mintga vart da la funtauna. Ina lavur stentusa. Per render pli leva la lavur chantavan las lavunzas chanzuns. Per exempel la veglia chanzun che vegn chantada anc oz cur ch’ils giuvens èn en chalur; igl è la chanzun da la truasch, sco ch’il dialect mesaun numna la funtauna. Ella cumenza uschè: Bleras gia ved’ la truasch mamma glign lavava, ed igl tgoven cun curasch ouras or savunava... Glin e chonv, u bain tgoven – sco las Mesaunas numnan il vegl Hanf german. Pli baud, quai vul dir anc pli baud, n’aveva il glindesdi numnadamain betg num glindesdi, mabain tgovendi, ma dapi che la cultira dal chonv è vegnida scumandada, han ins dismess il num dal tgovendi e remplazzà el cun il num d’in auter pon. Tant davart l’istorgia dal glindesdi.

Mardi è il di dals mars e da las mars. Jau di bel aposta dals mars e da las mars. E pertge quai? Igl ha gia dà dispitas pervia dals des e dals das, pervia dals predis e da las messas, pervia dals cadins ed ils chadauters, e sumegliantamain exista dapi il temp da mez ina gronda dispita davart il gener da quest fenomen ch’ins numna mar. Dentant ch’ina part insista sin il mar a la moda taliana, preferescha l’autra la mar a la franzosa. Quai vul dir: ils ins vulessan in mar masculin, in mar da mariners e pestgaders e baleners, in mar da stemprads e naufragis, ina mar d’eroissem e da Columbus. L’autra vart vuless ina mar da vacanzas e d’amusement, da rendidas coluradas e da guardiabogns bronzads, da ramurinas nocturnas e d’amurettas en bartga. E da cartulinas da Saint Tropez. La dispita cuzza vinavant, senza remischun, e la quintessenza è che tant ils Trantertempins sco er las Trantertempinas n’han anc oz nagin access direct ad in zic mar. Ed ussa savais, sa chapescha, pertge ch’il mardi vegn er numnà il di da la dispita e da la guerra.

La vardad è che davart la mesemna na datti betg bleras fatgs francs da dir. I dat scienziads che sustegnan la tesa che quest di haja da far insatge cun la mess, pia cun la racolta dal graun. Auters respundan en antitesa, che quai na saja strusch pussaivel, quai fiss ina cuntradicziun, perquai che la segunda part dal pled discurra da semnar, ins na possia betg racoltar e semnar en ina. Ina terza gruppaziun manegia, quasi sco sintesa da las duas opiniuns cuntraversas, che quai na saja nagina cuntradicziun, e renda attent al fatg ch’il dialect superiur pronunzia il di mes-jamna, e quest jamna-jamna-jamna na saja nagut auter ch’ina allusiun a la fom, pia in cler segn: la mesemna è in’admoniziun da far vinavant cun la lavur, saja cun la semnada, saja cun la mess, igl ha num da betg star a targlinar, uschiglio na datti nagut da mangiar la dumengia. Ina discussiun ch’ha dal reminent unfisà gia daditg ils ultrapizzas. En lur dialect numnan els quest ominus di il marculdi – lur moda in pau atgna da dir, quai ch’ils talians din vaffancu...

La gievgia – la gievgia, betg il gievdi, betg il givendi, betg il givesdi, mabain la gievgia. In di feminin. U per dir quai en il dialect superiur: Buc in gi, mobein ina gia – ina gia, en la quala domineschan maletgs da sentimentalitads e passiuns, instincts maternals e reflexs da tattas, insumma, tut quai che l’opiniun populara attribuescha a la femna. Ma pertge pomai questa excepziun? Igl exista ina tesa en chaussa. Forsa enconuschais vus tschel verset d’uffants, per dialect mesaun: I plova plova plievgia, i plov’anfignen gievgia, e vendarde sa teirigl se, e sonda vainsa en bel de. Questa plievgia è dentant da chapir surtut en moda indirecta, metaforica, figurativa. Ella stat per tut las stentas da l’emna: la laschiva da lenziels, las bregias da mariners e marineras, ils pissers per rabitschar en il jam-jam. Insumma per tut las rumpaballas pussaivlas. Mo pli dus dis enfin ch’i vegn puspè il sulegl! E tge fa la vart feminina en noss corp, tge fa quel venter che sgarguglia, quel cor che strabatta, quel pèz che chalira, quella gula da sguzias: ella fa dar givels e givladas, per spir plaschair che questa stoda plievgia va bainspert a la fin. La gievgia è la gia da las givladas. E surtut betg quella dals givlars, da las cravattas u d’autras decoraziuns masculinas, sco quai che tscherts politichers conservativs vulan magari far crair.

Il venderdi nun ha, encunter tuttas tschantschas da las opiniuns popularas, da far insatge – u sin il pli mo indirectamain – cun la fiera. Da fatg na deriva il num betg dal verb vender, mabain d’in auter verb, dal verb pender. La midada dal pe al ve ha da far cun ina furma speziala da la mutaziun consonantica, in fenomen che vegn er numnà il betazissem, quai vul dir il scumbigl tranter il be ed il ve, in fenomen fitg enconuschent en Spagna, nua ch’ins scriva beber ed ins di vever, nua ch’ins scriva vacca ed ins pensa bacca. Cun il pender èsi sumegliant, el è daventà en il decurs dals tschientaners in vender. Il penderdi era numnadamain il di nua ch’ins pendeva ils malfatschents truads a la mort, e quai succediva sa chapescha sin la plazza gronda propi durant la fiera da penderdi. «Si cun el, si cun el – giu cun el, giu cun el!» clamavan ils martgadants e commerziants, chaschunond uschia anc dapli confusiun tranter il pe ed il ve. Dal reminent, il davos malfatschent ch’è pegnì vendì si da nossas parts è stà in tschert Vanadetg da las Pignas, in manzaser notoric, che depa si al viepel da crair, che raquintapa vaschongias e vataheflas senza retegnientschas, istorgias strapagantas senza chau ni ve.

Indicaziuns bibliograficas

Benedetto Vigne: Istorgias da Trantertemp, Turitg 2006. [Ils texts èn vegnids scrits sco ‹Impuls› dal Radio Rumantsch, 1997–99.] Tut ils dretgs d’autur(a) / chasa editura resalvads. Ediziun epub: www.chattà.ch 2016.